Vi hører det igen og igen. Smittetallet stiger. Og det er bestemt også tilfældet i Thisted Kommune. Her er coronasmitten faktisk eksploderet. Den har aldrig været højere, og det har nu fået konsekvenser for ét sogn. Børnene rammes I Sennels Sogn har der, i løbet af de seneste syv dage, været 20 eller flere nye registrerede smittetilfælde, en incidens over 1.000 smittede pr. 100.000 indbyggere og en positivprocent på tre eller derover. I alt er 196 personer testet positive i Thisted Kommune. Sennels Sogn står for over halvdelen af dem. - Vi er løbende i dialog med de relevante sundhedsmyndigheder om, hvordan vi skal forholde os, og de anbefaler nu, at der sættes ekstra tiltag ind i Sennels, siger Tue von Påhlman, der er direktør for Social- og Sundhedsforvaltningen i Thisted Kommune. Den øgede smitte får konsekvenser for børnene i Sennels Sogn. Børn i dagtilbud vil blive holdt inden for egen stue, mens undervisningen på skolerne primært vil foregå i stamklasserne. Derudover opfordres der til to ugentlige test af børn fra 9-11 år, som ikke har været smittet med COVID-19 inden for de seneste 12 måneder. For børn fra 12 år og opefter opfordres der også til to ugentlige test, hvis man ikke er vaccineret eller tidligere smittet inden for de sidste 12 måneder. Kommunen holder vejret Men det er ikke kun det ene sogn, der skal være bekymret. Hele Thisted Kommune er nemlig snublende tæt på at nå den bekymringsgrænse, som sundhedsmyndighederne har opstillet. Hvis en kommune kommer over 500 smittede per 100.000 indbyggere eller flere end 20 smittede den seneste uge, vil alle skoler og daginstitutioner blive omfattet af de restriktioner, der nu også gør sig gældende i Sennels. I Thisted Kommune er der lige nu 454,86 smittede per 100.000 indbyggere. - Jeg håber, at alle vil sørge for at efterleve de råd, vi efterhånden kender så godt om at holde afstand, lufte ud, spritte hænder, lade sig teste osv. Lad os endnu engang vise, at vi er gode til at hjælpe og tage hensyn til hinanden i Thy, siger Tue von Påhlman.

Opsummering:
De seneste uger er smitten steget markant i Thy, hvor Sennels Sogn står for 55,1 procent af kommunens samlede smitte.